
LUCY KING

Grenseløs tiltrekning

Oversatt av Siv Rekve

MINISERIE: EKSOTISKE FORBINDELSER


La deg rives med til plasser du aldri har turt å drømme om. De er eksotiske, de er hete og de oser av romantikk! Dette er del tre i miniserien Eksotiske forbindelser.

Lucy King brukte ungdomsårene på å fortape seg i den glamorøse og spennende verdenen til Mills & Boon når hun egentlig burde fulgt med på lærerne sine. Men siden hun ikke kunne leve i en drømmeverden for alltid, utdannet hun seg etter hvert innen språk og prøvde seg på ulike jobber. Etter et tiår i Sørvest-Spania bor Lucy nå i Wiltshire i England med sin unge familie. Når hun ikke skriver eller eksperimenterer med nye måter å tilberede kjøttfarse på, bruker hun tiden på å lese, løse kryssord og drømme om de gylne strendene i Andalusia.


Til foreldrene på skolen til barna mine, som jeg skamløst tappet for informasjon om alt fra adopsjon og fødselspsykoser til hvordan man blir strandet i Venezia, karibiske flytende barer og hacking av plakattavler på Times Square. Dere vet hvem dere er! 

«Alex, bra at du er tilbake. Du kommer aldri til å gjette hvem som venter på kontoret ditt.»

Alexandra Osborne hengte jakken på stumtjeneren og så på Becky, sekretæren og noen ganger partneren hennes. Hun var ikke i humør til å leke. Eller til Beckys boblende entusiasme. Hun hadde nettopp fått vite at en lovende ledetråd ikke hadde ført til noe.

Den manglende framgangen i saken hun hadde jobbet med de siste åtte månedene, var både irriterende og veldig bekymringsfull.

I desember hadde milliardær og hotelleier Finn Calvert ansatt henne for å finne ut av omstendighetene rundt hans fødsel etter at han oppdaget adopsjonspapirer da han gikk gjennom sin avdøde fars dokumenter.

Til tross for at det var veldig lite å gå på, hadde Alex til slutt klart å følge sporet til et nedlagt barnehjem på grensen mellom Argentina og Bolivia, der papirer funnet i et gammelt arkivskap antydet at klienten hennes var en av et sett trillinger. Finn hadde bedt henne om å finne de andre, og hun hadde lagt betydelig tid og ressurser i det, til deprimerende liten nytte.

En av Finns savnede brødre, Rico Rossi, hadde dukket opp for seks uker siden. Han hadde et brev med detaljer om adopsjonsbyrået foreldrene hans hadde benyttet da de adopterte ham for trettien år siden, og den informasjonen hadde gitt Alex nytt håp. Men byrået eksisterte ikke lenger, og så langt hadde ingen klart å finne arkiverte opplysninger.

Etter en lovende start hadde hun møtt murvegg på murvegg. Selv ikke intervjuet som Finn og Rico nylig hadde gjort, der de ba den tredje savnede broren stå fram, hadde gitt dem noen reelle ledetråder. Det hadde vært åtte måneder med liten utvikling, og hun trengte virkelig et gjennombrudd, for hun kunne ikke tillate seg å feile med dette oppdraget.

For det første hadde hun en hundre prosent suksessrate som hun satte sin stolthet i. For det andre var Finn Calvert en svært mektig og innflytelsesrik klient som ville betale henne ikke bare den gjenstående halvdelen av honoraret hennes, men en heftig bonus i tillegg hvis oppdraget ble fullført med suksess. Hans anbefaling ville åpne dører, og pengene hans ville betale gjelden, som var astronomisk siden London-kontoret og utstyret jobben krevde, ikke var billig. Begge deler ville framskynde utvidelsesplanene hennes med omtrent fire år.

Det var en sjanse hun aldri ville ha takket nei til, så hun hadde lagt hele sjelen i oppdraget og til og med avslått andre lukrative oppdrag for å vie all tid og alle ressurser på denne ene jobben som ville sikre framtiden hennes.

Hun hadde antatt at det ville bli like ukomplisert som andre liknende saker hadde vært, at hun enkelt kunne spore opp adopsjonspapirer og ut fra det finne svarene Finn ville ha. Hun hadde aldri forventet å være i denne situasjonen nå flere måneder etterpå. Tanken på å måtte innrømme nederlaget og bli tvunget til å gå videre til ulike oppdrag for å avverge trusselen om konkurs, gjorde henne kvalm.

«Hvem er det?» spurte hun og tvang fram et smil mens hun minnet seg selv på at dette ikke var Beckys feil, og at hun ikke hadde noen rett til å la bekymringene og det dårlige humøret gå ut over henne.

«Bare vår manglende trilling.»

Alex bråstoppet, og smilet frøs mens gulvet under henne beveget seg. Virkelig? Mannen hun hadde investert så mye tid og så mange ressurser for å finne, var her? Etter så mye skuffelse og fortvilelse var det vanskelig å tro.

«Du tuller.»

«Nei», sa Becky og hoppet nesten i stolen. «Han heter Max Kentala, og han kom for omtrent fem minutter siden.»

«Å, herregud.»

«Jeg vet det. Jeg skulle akkurat tekste deg.»

«Jeg begynte å gi opp håpet om å finne ham», sa Alex, og lettelsen kolliderte med sjokket som raste gjennom systemet hennes.

«Vel, egentlig fant han deg», påpekte sekretæren hennes.

«Han må ha sett intervjuet», sa hun.

«Det vet jeg ikke», innrømte Becky. «Jeg prøvde å finne ut hvordan han hadde havnet her, men han var veldig ordknapp. Umulig å lese. Og for å være ærlig var det vanskelig å konsentrere seg. Han er like flott som brødrene, kanskje enda kjekkere, selv om jeg ikke skjønner hvordan det er mulig, siden de er identiske bortsett fra frisyrer og et og annet arr. Vi snakket ikke bare heit, men brennheit», la hun til med drømmende blikk. «Jeg tror det er øynene. Den blåfargen … De får deg nesten til å glemme ditt eget navn … Jeg lurer på om han er singel …»

«Becky.»

Sekretæren tok seg sammen. «Ja, beklager», sa hun med et smil og viftet foran ansiktet sitt. «Puh. Uansett, jeg viste ham inn på kontoret ditt og lagde kaffe til ham. Jeg skal flytte på avtalene dine.»

«Takk.»

«Stålsett deg.»

Alex var vant til Beckys dramatiske tendenser – og overhørte advarselen.

Om Max Kentala var sexy eller ikke, var irrelevant, og det var sivilstanden hans også. At han faktisk var her, var definitivt ikke irrelevant. Det kunne tvert imot være det gjennombruddet hun så desperat trengte, avhengig av hvilken informasjon han hadde. Det kunne forandre alt. Hvis det var den minste sjanse for at hennes nåværende problemer kunne løses, ville hun gripe den med begge hender og aldri slippe, så hun måtte ha hodet kaldt.

Hun trakk pusten dypt for å dempe sjokket, lettelsen og forventningen, rettet på skuldrene, klistret på seg et smil og åpnet døren til kontoret.

«God morgen», sa hun, og blikket landet umiddelbart på den høye skikkelsen som sto ved vinduet med ryggen mot henne.

En bred rygg, registrerte hun idet magen knyttet seg. Flotte skuldre. En slank midje, smale hofter og lange, lange bein. Så snudde han seg, og øynene møtte hennes, og det var som om tiden hadde stoppet. Luften forsvant ut av lungene hennes, og hun fikk gåsehud.

Vel, Becky hadde ikke overdrevet, tenkte hun mens hun kjempet for å få kontroll over reaksjonen sin. Brennheit var en underdrivelse. Max Kentala var kanskje den kjekkeste mannen hun hadde møtt i sitt trettitre år gamle liv. Ikke at hun foretrakk den rufsete surfer-looken. På de sjeldne stevnemøtene hun hadde nå for tiden, var mennene vanligvis velkledde og velstelte.

Denne mannens bustete mørke hår var altfor langt etter hennes smak, og han trengte en barbering. De slitte dongeribuksene hadde sett bedre dager, selv om de klynget seg ganske kjærlig til de kraftige lårene, og den løse hvite skjorten hadde tydeligvis aldri møtt et strykejern.

Nei. Han var ikke hennes type. Så hvorfor magen tok en salto og munnen var tørr, var et mysterium. Kanskje det var øynene. De var virkelig fengslende. Blå og dype og gåtefulle, og så ut som om de holdt på en mengde hemmeligheter – som kattemynte for noen som jobbet med å finne skjulte sannheter – og hun ville stupe rett inn.

Og gjøre mer enn det, hvis hun skulle være ærlig. Hun ville la fingrene gli gjennom håret mens hun presset seg mot det som så ut til å være en solid brystkasse. Hun ville presse munnen mot hans og be ham ta seg av den plutselige pulserende verkingen mellom lårene.

Det var merkelig.

Skremmende.

Og forferdelig upassende.

Denne mannen var en del av hennes største og viktigste oppdrag. Han kunne ha vesentlig informasjon. Hun kunne ikke glemme det. Uansett hvor tiltrekkende han var, kunne hun ikke la seg distrahere. Så hva om han ikke hadde giftering? Det betydde ingenting. Og den pulserende verkingen, hva var det? Det var vel ikke så lenge siden hun hadde hatt sex? Et år? Toppen atten måneder? Og hvorfor tenkte hun i det hele tatt på sex?

Alex trakk tankene bort fra det uvelkomne begjæret og tok seg sammen.

«Alex Osborne», sa hun idet hun gikk inn i rommet og strakk fram hånden.

Han smilte kort og tok den. «Max Kentala», svarte han med en svak amerikansk aksent. Den dype stemmen sendte små gys nedover ryggraden hennes.

«Jeg er glad for å møte deg, Mr. Kentala.»

«Kall meg Max.»

«Alex», sa hun og trakk til seg hånden. Hun motsto fristelsen til å riste den for å fjerne elektrisiteten som kontakten hadde sendt oppover fingrene og armen hennes. «Sett deg.»

«Takk.»

Der ser du, sa hun til seg selv idet hun gikk rundt pulten og satte seg. Rolig og profesjonell. Det var det hun var. Ikke varm og skjelven og latterlig. Men det var godt å få satt seg og ikke være avhengig av skjelvende knær.

«Jeg antar du så intervjuet», sa hun og hørtes merkverdig fattet ut med tanke på at hun fremdeles følte at hun hadde blitt truffet i magen av en ildkule.

Han nikket. «Stemmer.»

«Når?»

«I går.»

Han hadde ikke kastet bort tiden. Finn kom til å bli glad. «Kan jeg også anta at du vil at jeg skal arrangere et møte med brødrene dine?»

«Jeg arrangerte mitt eget», sa han slepende. «Jeg har nettopp truffet dem.»

Det var ikke riktig. I intervjuet hadde Rico bedt alle med informasjon om å kontakte henne. Han og broren beskyttet sitt privatliv, og hun hadde visst at intervjuet ville generere flere falske ledetråder enn ekte, noe som også var tilfellet. Så hva trodde Max han drev med når han omgikk planene hennes på denne måten?

«Meningen var at det skulle gå gjennom meg», sa hun med rynket panne. Hun likte ikke tanken på at en potensiell løs kanon entret banen. «Det var instruksene.»

«Men jeg følger ikke instrukser», sa han med et lett smil som irriterende nok smeltet magen hennes. «Jeg ordner opp selv.»

Ikke denne gangen, nei, tenkte hun mørkt. Å finne sannheten om trillingenes fødsel og adopsjon var hennes oppdrag. Finn hadde helt fra starten gitt henne total frihet. Hun hadde satt reglene og etablert prosedyren. Hun hadde ledelsen. Selv om hun var glad for at Max hadde dukket opp, hadde han ikke rett til å blande seg opp i det. Hun ville ikke tillate at hele framtiden hennes ble revet ut av hendene hennes bare fordi han bestemte seg for å gjøre ting på sin måte.

Til tross for det avslappede uttrykket og det vennlige smilet, antydet den bestemte kjeven og glimtet av stål i øynene hans at hun ikke burde undervurdere ham, men han burde ikke undervurdere henne heller. Hun hadde gitt opp en trygg karriere i politiet for å starte sitt eget etterforskningsbyrå. Hun hadde tatt en stor sjanse, og hun hadde jobbet ekstremt hardt. Hun hadde kommet langt, men hadde fremdeles en lang vei foran seg. Drømmene hennes var helt vesentlige. De drev henne videre hver dag, til å gjøre mer og være bedre. På et tidspunkt, da hun var en forvirret og ulykkelig tenåring, hadde drømmene vært alt hun hadde. De skulle ikke bli knust av noe eller noen andre. Og hvis alt gikk nedom og hjem og hun mistet firmaet, måtte hun kanskje gå inn i politiet igjen, der hun ville risikere å møte på eksmannen, som også var i politiet, og det var noe ingen ønsket.

Hun trengte at Finn hadde et godt inntrykk av henne, og hun trengte pengene hans, og det betydde at hun måtte være den som fant svarene. Så heretter skulle mannen som satt så henslengt i stolen foran henne og så ut som om han eide stedet, følge hennes regler.

«Hvorfor er du her, Max? Hva vil du?»

Max så på kvinnen og kunne tenke seg en og annen ting.

For det første ville han at hun skulle fortsette å si navnet hans på den lave, hese måten, helst stønne det inn i øret hans mens han åpnet blusen hennes og trakk den av henne. Så kunne hun vrikke seg ut av skjørtet, hoppe opp på pulten og vinke ham nærmere. I en ideell verden ville hun trekke ut sløyfen som holdt håret hennes i en hestehale, og riste den blanke, mørkebrune hårmanken løs mens hun sendte ham et sensuelt og oppmuntrende smil. Det var en tam klisjé, men dette var hans fantasi, om enn uventet, siden han ikke foretrakk den elegante og profesjonelle typen.

Men han måtte innrømme at hun var slående vakker. Under luggen hadde hun store, lyseblå øyne omgitt av tykke, mørke øyenvipper, høye kinnbein og en fyldig munn som han hadde problemer med å ta blikket fra.

I det øyeblikket han snudde seg fra vinduet og så henne, hadde han følt tiltrekningen. Musklene hadde strammet seg, pulsen steg og blodet hadde flommet sørover. Intensiteten i reaksjonen hadde fått ham til å krympe seg innvendig. Han kunne ikke huske sist han hadde blitt så påvirket av en kvinne han nettopp hadde møtt. Hadde det noensinne skjedd?

Ikke at det betydde noe. Virkningen av det blå blikket, som hadde vært som et spark i magen hans, var irrelevant. Og det var også de flotte kurvene. Han var ikke der for en rask omgang på kontoret, selv om Alex Osborne i et alternativt univers hadde kastet alle hemninger og gjort som han hadde forestilt seg.

Han var her på grunn av det som nylig hadde skjedd.

For femten timer siden hadde den eneste familien Max kjente til, vært en vanskelig og krevende mor som bodde i New York med ektemann nummer fire, og en far som etter den bitre skilsmissen hadde forlatt ham for å flytte til Los Angeles, der han hadde vært alene i et tiår til han døde av hjerteinfarkt for sju år siden.

For Max hadde familie fram til han var fjorten betydd endeløs misbilligelse og iskald taushet. Det hadde betydd å gjøre alt for å gjøre alle til lags, men feile hver gang. Det hadde betydd en knusende visshet om at han ikke var bra nok, og en evig skyldfølelse over ikke å leve opp til forventningene, og det hadde bare blitt verre etter at moren fikk eneomsorg etter skilsmissen.

Etter det hadde det handlet om å avfinne seg med å ha en far som hadde forlatt ham for godt, og å håndtere et vanskelig og komplekst forhold til en kvinne som var klengete, selvopptatt, overfølsom og kontrollerende. Men han hadde gjort det fordi hun var moren hans. Det hadde han i hvert fall alltid trodd.

Så hadde han sett intervjuet med to menn som var kliss like ham, bortsett fra noen overflatiske forskjeller, og det han hadde visst om familie, hadde vært en saga blott.

Videoen hadde blitt videresendt til ham av sekretæren hans med beskjed om å klikke på den umiddelbart. Som cybersikkerhetsekspert med globale selskaper og regjeringer blant klientene, klikket han aldri på noe umiddelbart, uansett hvem som anbefalte det. Da han på beskjed fra Audrey til slutt gjorde det i går ettermiddag, hadde sjokket slått luften ut av lungene hans.

Med hamrende hjerte hadde han sett de tjuefem minuttene med opptak av Finn Calvert og Rico Rossi tre ganger til, og stoppet hver gang i det siste bildet der Rico så rett inn i kameraet og ba den manglende trillingen om å ta kontakt. Han hadde stirret inn i øyne som var identiske med hans, og svimmelheten var så voldsom at han trodde han kom til å besvime, før han gradvis roet seg nok ned til å la logikken ta over.

Med et sterkt behov for å få svar på alle spørsmålene som spant i hodet, hadde han tatt en sjelden telefonsamtale til moren, som hadde bekreftet at han faktisk hadde blitt adoptert fra et barnehjem i Argentina for over tretti år siden, og så hadde hun prøvd å få alt til å handle om henne. Max hadde vært lamslått og rystet og hadde lagt på før han sa noe han kunne komme til å angre på. Så hadde han hacket seg inn i systemene som ville gi ham informasjon om disse to mennene som kunne være brødrene hans.

Etter å ha funnet ut at Finn og Rico delte hans fødselsdato og var i London nå, hadde han bestilt billett til neste fly. Da han landet i morges, hadde han sendt begge en melding om hvor han ville være hvis de var interessert i å møte ham.

To timer senere satt de tre i baren til Finns flaggskiphotell midt i London med årgangschampagne for å feire at de hadde funnet hverandre etter så lang tid, og spørsmålene hadde fløyet fram og tilbake, som om de prøvde å presse et halvt liv inn i en halv formiddag.

«Skål for lenge savnede brødre», sa Finn og smilte da han hevet glasset mot brødrene.

«Saluti», sa Rico.

«Skål.» Max klinket glasset mot de andre to og tømte halve innholdet. Boblene som gled nedover halsen ga bare næring til strømmen av tanker og følelser som kvernet i ham.

Med avsløringen om at han var adoptert, hadde så mange spørsmål som hadde naget ham hele livet, plutselig blitt besvart. Som hvordan i all verden han kunne være i slekt med foreldrene sine, som verken liknet ham fysisk eller i temperament. Som hvorfor han alltid hadde følt seg som en outsider. Hvorfor ingenting han hadde gjort, var bra nok. Hvorfor faren ikke hadde kjempet hardere for ham under skilsmissen. Den merkelige, men rotfestede følelsen av at han ikke var der han skulle være, og ikke sammen med dem han skulle være sammen med.

Dette var de han var ment å være sammen med. Brødrene hans. Som delte hans aversjon mot melk og hans dyktighet med tall, og som ham hadde hatt forskjellige grader av møter med loven. Som han umiddelbart forsto, og som umiddelbart forsto ham. Som han følte et sterkere bånd til i løpet av en halvtime enn han noensinne hadde til de såkalte foreldrene hans.

«Har du noen anelse om hvordan vi endte opp i et argentinsk barnehjem, eller hvorfor vi ble atskilt?» spurte Finn og trakk ham tilbake til nåtiden.

«Nei», sa han med rynket panne.

«Ikke jeg heller», sa Rico.

«Alex stanger hodet i veggen nå.»

Max hevet øyenbrynene. «Alex?»

«Alex Osborne», forklarte Finn. «Privatdetektiven jeg ansatte. Det har vært liten framgang i det siste, noe som har vært veldig frustrerende, men så har vi ikke hatt mye å jobbe med.»

«Hva om jeg ser på det?»

«Kan du det?» spurte Rico.

«Ja visst», sa Max.

Han hadde nettopp blitt ferdig med et oppdrag, og det neste startet om en måned, så han hadde tid. Han hadde også ressurser. Men det viktigste var at han hadde virkelig behov for å komme til bunns i dette. Han hadde trodd han visste hvem han var, og hvor han var på vei, det siste tiåret. Nyheten om at han var adoptert hadde snudd hele hans verden på hodet. Hvem var han? Hvor hadde han kommet fra? Hvordan hadde han endt opp der han var? Behovet for en forklaring brant i ham. «Jeg har et utstrakt datanettverk og vet hvor jeg skal lete, så det er en start.»

«Det ville være fint å finne ut av sannheten», sa Rico. «Si ifra hvis du trenger noe.»

«Her er kontaktinformasjonen til Alex», sa Finn og ga ham et visittkort.

«Jeg tar meg av det», svarte Max.

Og nå var han her, og pulsen slo litt raskere enn vanlig, og sansene var merkelig forsterket mens Alex fortsatte å se på ham mens hun ventet på at han skulle fortelle hva han gjorde her.

«Jeg vil ha alt du har om saken», sa han.

Hun hevet øyenbrynene og haken, og temperaturen i rommet falt ti grader. «Hvorfor det?»

Fordi han hadde jobbet hardt for å komme over barndommens traumer. Fordi han satte pris på brødrene og slektskapet, og ønsket deres anerkjennelse og aksept – gamle vaner var tydeligvis vonde å vende – og ville gjøre hva som helst for å få den. Og for å være ærlig, fordi hun ikke hadde kommet særlig langt.

«Fordi jeg tar over nå.»

Hva? Ikke tale om.

Alex stirret på mannen som oste av arroganse fra den andre siden av pulten hennes. Tiltrekningen ble erstattet av raseri.

Hun hadde hatt rett da hun tenkte på ham som en løs kanon med potensial til å skape kaos. Han var åpenbart en større fare for planene hennes enn hun hadde trodd. Men hvis han trodde at han kunne svinse inn her og ta over etterforskningen, måtte han tro om igjen. Hun kom ikke bare til å gi ham det lille hun hadde bare fordi han forlangte det. Dette var hennes oppdrag, og hennes rykte og hennes framtid sto på spill.

«Jeg er redd det ikke er mulig», sa hun kjølig.

Han hevet et øyenbryn. «Hvorfor ikke?»

«Informasjonen er konfidensiell, og Finn er klienten min, ikke du», sa hun.

«Det var han som ga meg visittkortet ditt.»

Greit. Ok. Hvorfor hadde Finn gjort det? lurte hun på, og selvtilliten sank et øyeblikk. Var han misfornøyd med framgangen? Hadde han bedt Max om å sparke henne? Hun kunne ikke la det skje. Hun skulle ikke feile og se drømmene bli knust.

«Du tar ikke over denne saken», sa hun og løftet haken. Hvorfor skulle han ønske det? Det var hun som var eksperten.

«Hvor lenge har du jobbet med den?» spurte han med en bedragersk mildhet som fikk henne til å reise bust.

«En stund», sa hun og krympet seg.

«Åtte måneder, hørte jeg.»

«Det er komplisert.»

«Jeg tviler ikke.»

«Det er lite informasjon.»

«Da leter du på feil sted.»

Virkelig. Hun hadde brukt hundrevis av timer på undersøkelser og sjekket enhver tilgjengelig database. Hun hadde bygd et nettverk av agenter i Argentina og ansatt underleverandører som hun ba om mye fra uten å spørre hvordan de fikk tak i informasjonen. Hun hadde lett alle steder. «Og hvordan vet du det?»

«Informasjon er jobben min.»

«Hva driver du med?»

«Cybersikkerhet.»

«Og?»

«Jeg har tilgang til ressurser som du bare kan drømme om.»

Den litt nedlatende tonen gikk henne på nervene samtidig som smilet hans avfyrte et lite fyrverkeri i magen hennes, men hun kunne ikke la være å tenke – hva slags ressurser? Lovlige ressurser? Ulovlige? Bedre?

«Men jeg har folk på bakken, og de jobber hardt.»

«De ville ikke være vanskelige å finne», svarte han med et skuldertrekk som ikke lurte henne et øyeblikk, for hun hørte trusselen bak ordene. Han trengte ikke hennes samarbeid. Det var ingenting som hindret ham i å etterforske på egen hånd. Han var bare her for å få et forsprang.

Men hvis han gjorde dette alene og fikk svarene brødrene ønsket, hvor ville hun stå? Konkurs. Overflødig. Og hun aksepterte ikke det. Uansett om han hadde myndighet til å sparke henne eller planla å gjøre det, kom hun ikke til å gi seg.

Rent bortsett fra profesjonell stolthet og den enorme summen hun ville få i honorar, likte hun Finn og Rico. Hun ville spore opp all eksisterende informasjon om fødselen og adopsjonen av disse trillingene, sette sammen historien deres og gi dem svarene de ønsket. Hun hadde begynt denne jobben, og hun hadde til hensikt å avslutte den, uansett hvor vanskelig det var. Det var hennes ansvar.

«Jeg har fulgt alle ledetråder som finnes, Max», sa hun og beholdt den roen hun hadde utviklet i løpet av et tiår i politiet.

«Det tviler jeg på.»

Bak smilet skar hun tenner. Hun var ikke inkompetent, til tross for hva han åpenbart trodde. «Jeg har sett på personalmapper og bankkontoer», sa hun med det hun anså som en imponerende ro under vanskelige omstendigheter. «Jeg har gransket selskapspapirer og søkt om innsyn. Hver ledetråd har vært et blindspor. Barnehjemmet ble drevet av nonner og stengt for rundt tjue år siden. Alle som jobbet der, er enten døde eller forsvunnet. Det var et stort jordskjelv rett etter at hjemmet stengte, og alle arkivene som var lagret i rådhusets kjeller, ble ødelagt. Det var bare en tilfeldighet at fødselsattesten deres, som ble funnet i barnehjemmet, overlevde», sa hun.

«Adopsjonsbyrået, som ble eid av et holdingselskap, ble opprinnelig registrert i Sveits», fortsatte hun. «Selskapet ble også lagt ned for flere år siden. Jeg har ikke funnet noen papirer for noen av enhetene. Den eneste mulige linken jeg har etablert mellom byrået og barnehjemmet, er tre store innbetalinger som ble innbetalt til barnehjemmets bankkonto i tiden rundt deres adopsjoner, opprinnelig i sveitserfranc før beløpene ble konvertert til pesos. Innsynsforespørslene har ikke gitt noe. Sveitsiske banklover om hemmelighold har heller ikke hjulpet. Den eneste ledetråden som ikke er helt død, er en mulig framtidig DNA-match. Jeg sendte Finns DNA til analyse for fire måneder siden.»

«Uten resultat så langt.»

«Stemmer.»

«Det er et skudd i mørket.»

Den avfeiende tonen fikk henne til å reise bust. «Jeg er klar over det.»

Han så på henne en stund før han hevet et mørkt øyenbryn. «Så det er det?»

«Jeg har gjort alt jeg kan.»

«Bortsett fra én ting.»

Hun rynket pannen. «Hva?»

«Å dra dit.»

Hun stirret på ham. «Til Argentina?»

«Nei. Til månen. Ja, Argentina.»

Ok, hun hadde ikke gjort det, måtte hun innrømme. Hun hadde selvfølgelig vurdert det. Men hun hadde konkludert med at det kunne bli en dyr og nytteløs jakt, og hvis hun ikke fant noe, ville det ha tatt et stort jafs av budsjettet – og verre, av Finns tillit til henne. Så hun hadde blitt i London og valgt å bruke et nettverk av lokale agenter for å gjøre fotarbeidet, og fortalt seg selv at hun alltids kunne reise selv som en siste utvei.

Og det var der hun var nå, innså hun plutselig. Det var ikke mer hun kunne gjøre fra London. Hun hadde sluppet opp for alternativer, bortsett fra ett.

«Det var mitt neste skritt», sa hun glatt, som om det alltid hadde vært det, mens hun prøvde å huske hvor mye hun hadde igjen på kredittkortet. «Jeg skal sjekke flyruter i ettermiddag.»

«Det er ikke nødvendig.»

Glimtet av triumf i blikket hans sendte en advarende skjelving gjennom henne. «Hvorfor ikke?»

«Jeg setter kursen mot La Posada i morgen tidlig.»

Hva? Han hadde sikkert hørt om den forlatte byen der ruinene av barnehjemmet lå av brødrene, men herregud, han jobbet raskt. «I morgen tidlig», gjentok hun.

«Rico lar meg bruke flyet hans. Så jeg vil ha alt du har på saken, Alex. Navn. Datoer. Steder. Alt. Og jeg vil ha det nå.»

Frustrert panikk og sint forvirring kvernet i Alexʼ hode i møte med Maxʼ uforsonlighet. Hvordan våget han å gå bak ryggen hennes som dette? Dette var ikke hans avgjørelse. Hvorfor kunne han ikke følge reglene? Trodde han at de ikke gjaldt ham?

Uansett hvilke motiver han hadde, og hva slags metoder han brukte, uansett om han visste om reglene eller ikke, hadde han trengt henne inn i et hjørne. Det var ingen rom for manøvrering. Hun var fanget.

Men hun kom ikke til å gi seg uten kamp. Faktisk kom hun ikke til å gi seg i det hele tatt, tenkte hun bistert. Uansett hvor egenrådig, usympatisk og irriterende Max var, kom hun ikke til å la ham dra av gårde alene. Han var uforutsigbar og en trussel mot alt hun hadde jobbet så hardt for. Han måtte tøyles og kontrolleres. Hvordan kunne hun gjøre det hvis han dro til Argentina alene? Og hvordan skulle hun finne ut hva han fant ut hvis hun ble i London?

Det var bare én ting å gjøre. Hun måtte bli med ham. Det trengte ikke å bli så ille. Han kunne til og med være til nytte. Hun hadde fremdeles ikke funnet ut hva han visste om fortiden. Han hadde kanskje helt vesentlig informasjon. Og hva var disse ressursene hun bare kunne drømme om? Det hadde vært dumt av henne ikke å spørre om det.

«Greit, på én betingelse», sa hun og rettet ryggen, klar for kamp.

«Og det er?»

«Jeg blir med deg.»

*

Hver fiber i Maxʼ kropp stivnet. Absolutt ikke. Han samarbeidet ikke, han opererte alltid alene. Han var enebarn og hadde tidlig lært at han ikke kunne stole på noen andre enn seg selv. Og nå innebar arbeidets konfidensielle natur at han stolte på veldig få.

At det Alex hadde gjort hittil ikke var så mangelfullt som han hadde antatt, betydde ingenting. Han ville ikke at hun skulle være involvert. Eller noen andre for den saks skyld. Jakten på sannheten kom til å bli intens og personlig. Han måtte finne ut om han noensinne hadde vært ønsket av noen, om han noensinne hadde betydd noe. Å samle alle følelsene som hadde unnsluppet Pandoras eske og legge lokket tilbake, kunne bli stygt, og ingen andre trengte å være med på den reisen.

«Absolutt ikke», sa han kort.

Kjeven hennes ble stram, og hun rettet skuldrene. «Jo, absolutt», svarte hun med stål i stemmen.

«Jeg jobber alene.»

«Ikke nå lenger.»

«Jeg matcher det Finn betaler deg.»

«Det handler ikke bare om pengene.»

«Vanskelig å tro. Bonusen han har tilbudt deg, er ublu.»

Han kunne nesten høre henne skjære tenner. «Honoraret mitt er ikke din sak. Hvis du vil at jeg skal dele informasjonen jeg har med deg, blir jeg med deg. Hvis ikke får du ingenting. Det er mitt tilbud, Max. Ditt valg», sa hun bestemt.

Besluttsomheten i blikket og den løftede haken fortalte ham at hun mente det. Hun kom ikke til å gi seg. Og det var helt greit. Han likte ikke ultimatumer. Han hadde fått nok av dem da han var barn, og bare tanken på dem fikk magen til å velte seg. Så han ville ikke la henne få viljen sin. Han tvilte ikke på at han kunne få tak i informasjonen Alex allerede hadde funnet. Han trengte henne ikke. Han ønsket ikke å ha henne – eller noen andre – i sin personlige sfære. Han ville være langt mer fleksibel og fokusert hvis han prøvde å finne ut av mysteriet rundt sin fødsel alene.

Men samtidig …

Han måtte innrømme at Alexʼ besluttsomhet fengslet ham. Hvorfor var dette oppdraget så viktig for henne? Hvorfor tok hun ikke bare pengene og gikk videre? Hva kjempet hun for?

Og det var ikke alt som var fengslende, tenkte han, og pulsen hamret idet han lot blikket gli over det vakre ansiktet hennes. Lysten pulserte gjennom ham med en kraft han aldri ville ha forestilt seg, siden hun var den rake motsetningen til det han vanligvis ble tiltrukket av.

Hun var så i forsvarsposisjon, så anspent. Det burde ha vært avskrekkende, men det fikk ham til å ville irritere henne, bryne seg på forsvarsverkene hennes. Hva ville det kreve å bryte dem ned? Hvor langt måtte han gå?

Hun var ikke immun mot ham. Han hadde sett glimtet i blikket hennes da de møttes, merket seg rødmen i kinnene før hun tok seg sammen og rolig strakk fram hånden. Hun var like tiltrukket av ham som han var av henne. Hvor tilfredsstillende ville det være å få henne i armene, bønnfallende? Hvor eksplosive ville de være sammen?

Hva om han aksepterte forslaget hennes istedenfor å avvise det? Hva om han faktisk lot henne bli med ham til Argentina og samtidig fikk den informasjonen hun hadde? Det var ingen vits i å gjøre det arbeidet hun allerede hadde gjort. Det var å kaste bort tid. To hoder ville utvilsomt være mer effektivt enn ett.

Og mens de etterforsket, kunne han jobbe med å få henne til å slå seg løs. De måtte finne på noe å gjøre i pausene, og å forføre henne ville være en velkommen avledning.

Alex var ikke nødvendigvis en trussel mot målene hans. Han hadde ingen interesse av å dele noe mer med henne enn noen timers nytelse. Han var ikke skapt for noe mer. Han hadde sett hvor manipulerende forhold kunne være, og hvilken elendighet de førte med seg. Han verken trodde på eller ønsket å forplikte seg, og derfor varte forholdene hans aldri lenge. Jo kortere de var, desto mindre sjanse var det for skuffelser og knuste forventninger. Og til tross for kjemien som gikk som en lysbue mellom dem, ville ikke Alex være noe unntak. Alt han måtte gjøre, var å overtale henne til en kortvarig affære. Det ville ikke ta lang tid. Toppen trettiseks timer.

«Greit», sa han med et langsomt smil mens tanken på en kort og het affære med henne slo rot i ham. «London City Airport. Jet Centre. Klokken sju i morgen tidlig. Ikke vær sen.»

*

Alex, som mente det var bedre å være tjue minutter for tidlig ute enn tjue sekunder for sent, var ikke den som kom for sent.

Etter at Max dro fra kontoret hennes, hadde hun gjort om på timeplanen sin, gitt Becky instrukser og dratt hjem for å pakke. Etter et par timers undersøkelser fulgt av en irriterende rastløs natt hadde hun stått opp ved daggry og ankommet flyplassen med sine vanlige to timers margin. Hun hadde umiddelbart benyttet adgangen til loungen for å styrke seg med kaffe mens hun gikk gjennom notatene hun hadde tatt kvelden før og listen med spørsmål hun ønsket å stille ham.

Det hadde ikke vært noen tegn til ham da hun kom, og det var det fremdeles ikke. En fordel med å reise som dette, var at man ikke var låst til et tidspunkt, men hun hadde fått vite når de var klare for takeoff, og hun satt allerede i flyet og ventet på ham.

Men det var ok for henne. Jo mer tid hun hadde til å stålsette seg mot den frustrerende effekten han hadde på henne, desto bedre. Til hennes fortvilelse hadde han vært i tankene hennes omtrent konstant fra det øyeblikket han forlot kontoret.

Nattens drømmer hadde heller ikke hjulpet. Hver gang hun døste av, var han der i kontoret hennes, men når han til slutt reiste seg, var det ikke for å gå. Det var for å trekke henne opp av stolen og legge henne over pulten og føre henne til himmelen og tilbake, lenge og grundig.

Hvorfor Max skulle vekke en så sterk reaksjon i henne når brødrene hans – så like ham – ikke gjorde det i det hele tatt, ante hun ikke. Han var kanskje utrolig tiltrekkende, men han var ikke hennes type, og hun stolte definitivt ikke på ham.

Det siste smilet han hadde sendt henne – langsomt og forførende – var spesielt bekymringsfullt. Det antydet hemmeligheter, at han visste noe hun ikke visste, og hvis det var noe hun avskydde, var det hemmeligheter. Eksmannen hadde hatt mange – hovedsakelig av det feminine slaget – og da hun oppdaget dem, ble hun knust og ydmyket.

Hva ville Max holde hemmelig? tenkte hun idet hun tømte sin fjerde kaffekopp for dagen. Hun skulle ønske hun visste det. Hun hadde en foruroligende følelse av at det involverte henne.

Ikke at det som lå bak det smilet betydde noe. Hun var ikke interessert i noen av hemmelighetene hans, og i hvert fall ikke noen hun kunne være en del av. Hun var her for å jobbe, ikke noe annet. Og hun kunne lett håndtere den merkelige effekten han hadde på henne.

Som en trettitreårig skilt kvinne med en karriere som hennes, var hun ikke naiv. Hun hadde sett ting, møtt all slags mennesker og gått gjennom sin del av vanskeligheter. Hun hadde blitt flink til å skjule følelsene under en uforstyrrelig overflate, og hun så ingen grunn til at det ikke skulle være slik nå.

Max var ikke like påvirket som henne. Han var ikke interessert i noe annet enn informasjon, og det var en lettelse. Oppdraget var altfor viktig til å risikere å rote det til fordi en av dem eller begge ble distrahert.

Så snart han dukket opp, skulle hun begynne å finne ut hva han visste. Under forutsetning av at han fremdeles planla å ta dette flyet, selvfølgelig. Personlig ante hun ikke hvordan han kunne fungere som dette. Hva var vitsen med å sette et tidspunkt hvis man ga blaffen i det selv? Nettsiden hans hadde avslørt at han hadde klienter over hele verden. Han var åpenbart et slags datageni, og veldig etterspurt. Det var forbløffende.

På den annen side hadde hun selv erfaring med hvordan skinnet kunne bedra. Bare se hvor nonchalant hun hadde slentret inn i loungen for privatflyklientene som om hun reiste på denne måten ofte. Og jobben hennes beviste det daglig. Og eksmannen hadde også vært en løgnaktig, utro rotte. Og så var det foreldrene og søsknene hennes. Deres villighet til å bryte loven var forbløffende. De løy og snøt og stjal like naturlig som de pustet, mens de klarte å framstå som sårede uskyldigheter.

Det at Max valgte å leve med knappe tidsmarginer, betydde ikke automatisk at han var dumdristig og ubetenksom. Og det at han hadde dukket opp på kontoret hennes med bustete hår og krøllete klær, betydde ikke at han ikke kunne ta på seg en dress om nødvendig.

Han ville definitivt se flott ut i dress, tenkte hun fraværende mens hun stirret ut gjennom vinduet og husket de brede skuldrene og den slanke kroppen. En marineblå en, som matchet de blå øynene. Med en lyseblå skjorte som var åpen i halsen og viste litt av brystkassen. Skjønt, han ville antakeligvis se best ut uten noe på …

Nei. Hun måtte ta seg sammen. Hvordan Max drev forretningene sine, var ikke hennes sak. Innstillingen hans til tid og klær var opp til ham.

Grunnen til at hun hadde reagert så sterkt i går, var at sjokket og lettelsen over gjennombruddet han presenterte, fulgt av frykten og panikken over at han planla å ta saken fra henne, et øyeblikk hadde rystet grunnvollene hennes. Men nå var grunnvollene solide, urokkelige. Nå var hun forberedt. Det måtte hun være.

Alex åpnet laptopen. Hun prøvde å konsentrere seg om e-postene sine, men det hadde knapt gått to minutter før hun følte luften rundt henne forandre seg og det gikk et gys gjennom henne. Hun strammet seg opp og minnet seg selv på hvor uangripelig hun var, før hun så opp.

«God morgen», sa Max idet han slengte bagen sin på en av de to myke skinnsofaene.

«God morgen. Så mye for ikke å komme for sent.»

Han hevet øyenbrynene. «Er jeg sen?»

Vel, nei. Teknisk sett ikke, men av en eller annen grunn føltes det som om en bisverm hadde slått seg ned i magen hennes, og det gjorde henne litt irritabel. «Det er ikke langt unna.»

«La meg gjette, du har vært her i timevis.»

«Det er ingen grunn til å høres så avfeiende ut», sa hun irritert over hånen i tonen hans. Hun hadde riktig nok overdrevet litt med å komme to timer for tidlig, men hun hadde aldri fløyet annet enn økonomiklasse. «Punktlighet er ikke negativt.»

«Punktlighet er en tidstyv.»

«Jeg tror du vil oppdage at det er utsettelser som er tidstyver. Men uansett, min tid er like verdifull som andres.»

«Jeg er ikke uenig. Men siden jeg ikke kom for sent, er det irrelevant.»

Max satte seg i stolen overfor henne og festet setebeltet. Knærne hans dunket mot hennes, og elektrisiteten det sendte gjennom henne, kunne forsynt en by med strøm i en uke.

Heldigvis så Max på telefonen sin, så han la ikke merke til overreaksjonen hennes på berøringen. Et øyeblikk senere startet motorene og de takset bort fra terminalen. Mens flyet akselererte nedover rullebanen, kjeftet Alex på seg selv. Reaksjonen hennes på denne flotte mannen var ikke bare latterlig, den var helt uakseptabel. Hun måtte ta seg sammen. Hvordan skulle hun klare å komme videre i denne saken hvis hun ikke kunne jobbe sammen med ham uten å bli en skjelvende geleklump? Det ville være et problem om han visste hvor mye han påvirket henne, og at hun drømte om ham. Han kunne anse henne som uprofesjonell i tillegg til inkompetent, og ingen av delene stemte.

Innen de var i luften hadde de beroligende pusteøvelsene og peptalken den ønskede virkningen, og hun hadde samlet seg nok til i det minste å begynne på spørsmålene hun hadde satt opp.

«Hvordan var lunsjen?» spurte hun. Da hun snakket med Finn i går, hadde han nevnt at de tre brødrene skulle tilbringe ettermiddagen sammen. Max måtte ha fortalt ham at de skulle dra til Argentina sammen, for Finn hadde merkelig nok bedt henne ta vare på ham. Hun visste at både han og Rico hadde noen vansker i forbindelse med adopsjonen, men hun hadde aldri møtt en mann som trengte mindre å bli tatt vare på enn Max.

Han kikket opp, og til tross for alle hennes anstrengelser, fikk det intense blikket henne til å trekke pusten. «Bra. Lang. Den ble til middag og så drinker. Jeg endte opp med å overnatte i et av Finns hotellrom.»

«Dere må ha hatt mye å ta igjen.»

«Stemmer», sa han med et raskt oppriktig smil.

«Kommer dere godt overens?» spurte hun, fast bestemt på ikke å bli blendet.

«Veldig godt.»

Han var åpenbart lykkelig over å ha funnet brødrene sine, tenkte Alex og kjente et stikk av misunnelse. Hun hadde tre søsken, men hun hadde ingenting felles med dem.

Hvor fint ville det ikke være å ha eller finne den ene personen som instinktivt forsto deg? Som aksepterte deg slik du var, uten betingelser. Ikke engang eksmannen hennes hadde virkelig forstått henne eller oppriktig elsket henne slik hun var, og kanskje ikke i det hele tatt.

«Visste du at du var adoptert?» spurte hun for å få tankene tilbake på riktig spor.

«Ikke før i forgårs.»

«Hva følte du da du fant det ut?»

«Lettelse.»

«Å?»

«Det er komplisert.»

«Min erfaring er at familier generelt er det.»

Blikket hans ble spørrende. «På hvilken måte er din komplisert?»

Hennes? Hmm. På hvilken måte var den ikke komplisert? Hun var så forskjellig fra resten av sin familie at hun ironisk nok i mange år hadde trodd at hun måtte være adoptert.

Hun hadde vokst opp i et kommunalt boligfelt der foreldrene og søsknene hovedsakelig var avhengig av økonomisk støtte og strøjobber med kontant betaling for å holde seg flytende. Hun hadde vært smart og ønsket mer, men det var lite ambisjoner både hjemme og på skolen.

Da hun hadde uttrykt ønske om å studere ved universitetet, hadde hun blitt spurt om hvorfor hun trodde at hun var så spesiell. I møtet med en slik mangel på oppmuntring hadde hun ikke vært modig nok til å forfølge den drømmen, men hadde heller gått inn i politiet. Familien hennes, som bar på en dyp mistillit til myndighetene, som de hadde hatt mer enn ett sammenstøt med, hadde sett det som et svik og aldri tilgitt henne.

Hun hadde for lengst innsett at deres aksept og kjærlighet var betinget av at hun var som dem, og det var en pris hun ikke var villig til å betale. Men det gjorde fremdeles vondt, og hun ønsket at det kunne vært annerledes.

Men hennes familieproblemer kunne ikke sammenliknes med denne saken.

«Jeg refererte ikke til min familie», sa hun. «Jeg mente bare at jeg har sett mye av det gjennom jobben min. Fortell om din. Det kan være nyttig.»

«Det vil det ikke være», sa han med rynket panne.

«La meg bedømme det. Til tross for hva du kanskje tror, er jeg god i jobben min. Men jeg kan bare være den beste hvis jeg har alle fakta.»

Han så på henne et øyeblikk før han nikket. «Greit. Faren min døde av hjerteinfarkt for sju år siden. Moren min bor i New York. De skilte seg da jeg var fjorten.»

«Har du snakket med henne om adopsjonen?»

«Så vidt.»

«Hva sa hun?»

«Hun påstår at hun ikke husker detaljene.»

Alex stirret sjokkert på ham. Moren hans husket ikke detaljene i forbindelse med adopsjonen av sønnen? Var hun syk? Hadde han ikke stilt de rette spørsmålene? «Hvordan er det mulig?»

«Hun kan være vanskelig.»

Eller kanskje familien hans var like dysfunksjonell som hennes? «Jeg vil gjerne snakke med henne.»

«Det er liten vits.»

«Det er noe jeg ikke kan la være å undersøke», sa hun og merket at han stivnet.

«Det er for tidlig å ringe nå.»

«Med en gang vi lander, da.»

«Har du spist frokost?»

«Nei», svarte hun, forundret over skiftet av tema.

«Vel, jeg vet ikke med deg, men jeg er skrubbsulten.»

